Title: ประกาศธนาคารแห่งประเทศไทย เรื่อง การอนุญาตให้ธนาคารพาณิชย์ประกอบธุรกรรม Credit Default Swaps

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง การอนุญาตให้ธนาคารพาณิชย์ประกอบธุรกรรม
Credit Default Swaps

อาศัยอำนาจตามความในมาตรา ๙ ทวิ แห่งพระราชบัญญัติการธนาคารพาณิชย์
พ.ศ. ๒๕๐๕ และที่แก้ไขเพิ่มเติม
ธนาคารแห่งประเทศไทยอนุญาตให้ธนาคารพาณิชย์ประกอบธุรกรรม Credit Default
Swaps โดยมีขอบเขตการทำธุรกรรมและข้อกำหนดดังต่อไปนี้

ข้อ ๑ ธุรกรรม Credit Default
Swaps หมายถึงการซื้อขายข้อตกลงที่รับประกันความเสี่ยงด้านเครดิตของสินทรัพย์อ้างอิงที่กำหนดไว้
โดยผู้ซื้อตกลงจะจ่ายเงินค่าธรรมเนียมให้แก่ผู้ขาย และผู้ขายตกลงจะจ่ายเงินตามจำนวนที่ตกลงไว้เมื่อเกิด
Credit Event ขึ้น

ข้อ ๒ ให้ธนาคารพาณิชย์ประกอบธุรกรรม Credit
Default Swaps ในฐานะผู้ซื้อเพื่อป้องกันความเสี่ยงด้านเครดิตของสินทรัพย์อ้างอิงที่อาจจะเกิดความเสียหายแก่ตน
หรือในฐานะผู้ขาย Credit Default Swaps ให้แก่ลูกค้าที่มีภาระความเสี่ยงด้านเครดิตของสินทรัพย์อ้างอิงนั้น

ข้อ ๓ การซื้อ Credit Default
Swaps ที่สินทรัพย์อ้างอิงระบุจำนวนเงินเป็นสกุลเงินตราต่างประเทศ
ให้ทำธุรกรรมกับสถาบันการเงินที่มีใบอนุญาตประกอบธุรกิจปัจจัยชำระเงินต่างประเทศหรือสถาบันการเงินที่มีถิ่นที่อยู่นอกประเทศเท่านั้น

ข้อ ๔ การซื้อ Credit Default
Swaps ที่สินทรัพย์อ้างอิงระบุจำนวนเงินเป็นสกุลเงินบาทให้ทำกับธนาคารพาณิชย์ในประเทศ
บริษัทเงินทุนในประเทศ และสถาบันการเงินที่มีถิ่นที่อยู่นอกประเทศเท่านั้น

ข้อ ๕ การทำธุรกรรม Credit
Default Swaps กับสถาบันการเงินที่มีถิ่นที่อยู่นอกประเทศจะต้องรับชำระหรือจ่ายชำระเป็นสกุลเงินตราต่างประเทศ

ข้อ ๖ การอนุญาตตามข้อ ๑ - ข้อ ๕ ไม่รวมถึงการทำธุรกรรม Credit Default Swaps ที่มีสินทรัพย์อ้างอิงเป็นตราสารที่นับเข้าเป็นเงินกองทุนของสถาบันการเงินผู้ซื้อ
Credit Default Swaps เอง และการทำธุรกรรม Credit
Default Swaps ที่มีสินทรัพย์อ้างอิงเป็นกลุ่มของสินทรัพย์
เว้นแต่จะได้รับอนุญาตจากธนาคารแห่งประเทศไทยเป็นการเฉพาะกรณี

ข้อ ๗ ธนาคารพาณิชย์ผู้ขาย Credit
Default Swaps ต้องมีการวิเคราะห์สินทรัพย์อ้างอิงและผู้ออกสินทรัพย์อ้างอิงนั้นและปฏิบัติตามพิธีการพิจารณาอนุมัติสินเชื่อโดยถี่ถ้วน
พร้อมทั้งมีการจัดเก็บเอกสารหลักฐาน การสอบทานและดูแล
เสมือนหนึ่งเป็นการให้สินเชื่อแก่ผู้ออกสินทรัพย์อ้างอิงโดยตรง

ข้อ ๘ ธนาคารพาณิชย์ที่จะทำธุรกรรม Credit
Default Swaps ไม่ว่าจะเป็นผู้ซื้อหรือผู้ขายจะต้องมีความรู้ความเข้าใจในลักษณะธุรกรรมและความเสี่ยงที่เกี่ยวข้องเป็นอย่างดี
ต้องมีการกำหนดนโยบายเกี่ยวกับการทำธุรกรรม Credit Default Swaps และการบริหารความเสี่ยงที่เกี่ยวข้องไว้อย่างชัดเจนและเป็นลายลักษณ์อักษรและจะต้องได้รับความเห็นชอบจากคณะกรรมการธนาคาร
หรือคณะผู้บริหารที่มีอำนาจหน้าที่ความรับผิดชอบที่เกี่ยวข้อง (ในกรณีสาขาธนาคารต่างประเทศ) รวมทั้งการเปลี่ยนแปลงนโยบายจะต้องได้รับความเห็นชอบจากคณะกรรมการธนาคารหรือคณะผู้บริหารที่มีอำนาจหน้าที่ความรับผิดชอบที่เกี่ยวข้อง
ก่อนทุกครั้ง

ข้อ ๙ ธนาคารพาณิชย์ที่จะทำธุรกรรม Credit
Default Swaps จะต้องมีบุคลากรที่มีความรู้ความสามารถและระบบการบริหารความเสี่ยงที่มีประสิทธิภาพซึ่งพร้อมที่จะรองรับการทำธุรกรรม
Credit Default Swaps รวมทั้งจะต้องมีการรายงานข้อมูลต่อผู้บริหารระดับสูง
และคณะกรรมการธนาคาร หรือคณะผู้บริหารที่มีอำนาจหน้าที่ความรับผิดชอบที่เกี่ยวข้อง
อย่างสม่ำเสมอ

ข้อ ๑๐[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๒๘ เมษายน พ.ศ. ๒๕๔๖
หม่อมราชวงศ์ปรีดิยาธร  เทวกุล
ผู้ว่าการ
ธนาคารแห่งประเทศไทย

สุภาพร/พิมพ์
๔ สิงหาคม ๒๕๔๖

ศุภสรณ์/อภิสิทธิ์
ผู้จัดทำ
๘ สิงหาคม ๒๕๔๖

[๑]รก.๒๕๔๖/พ๕๑ง/๗๕/๑ พฤษภาคม ๒๕๔๖